‘ชัชชาติ’ ประชุมผู้บริหาร กทม. ถอดบทเรียนเหตุไฟไหม้ จ่อถกการไฟฟ้านครหลวงพรุ่งนี้
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวก่อนเข้าประชุมคณะผู้บริหารกรุงเทพมหานคร ครั้งที่10/2565 ว่า จากเหตุการณ์เพลิงไหม้ย่านสำเพ็งวานนี้ จึงได้นัดคุยกับหน่วยงานที่เกี่ยวข้องในวันพรุ่งนี้ เพื่อพูดคุยถึงขั้นตอนการบริหารจัดการเหตุ การบริหารจัดการทรัพยากร รวมถึงการพัฒนากระบวนการดับเพลิง ส่วนแนวทางแก้ปัญหาแบ่งเป็น 2 ส่วน คือ ปัญหาภายใน กทม. จะลงไปดูขั้นตอนการบริหารจัดการ การทำหน้าที่ของผู้บัญชาการเหตุการปฎิบัติงานของรถดับเพลิง ส่วนภายนอก คือ การไฟฟ้านครหลวง คงต้องทบทวนความเสี่ยงที่มาจากหม้อแปลงไฟฟ้า ซึ่งในพื้นที่กรุงเทพฯ ชั้นในมีอยู่ 400 กว่าลูก รวมถึงสายสื่อสารที่ไฟสามารถลามไปได้ และอาคารที่มีเชื้อเพลิง ซึ่งเป็น 3 ปัจจัยหลักที่มีผลต่อการเกิดไฟไหม้ครั้งนี้ นอกจากนี้ อีกเรื่องที่ต้องทำคือการนำสายสื่อสารลงดิน ซึ่งได้นัดหมายทางเลขา กสทช เพื่อพูดคุยแล้ว สำหรับเหตุเพลิงไหม้ที่เกิดขึ้นถือเป็นบทเรียนราคาแพง ซึ่งการประชุมผู้บริหารกรุงเทพมหานครวันนี้ จะมีการถอดบทเรียนเหตุการณ์ที่คลองเตย และสำเพ็ง  ทั้งนี้ประชาชนสามารถช่วยกันตรวจสอบความเสี่ยงที่อาจเกิดเพลิงไหม้ ทั้ง หม้อแปลงไฟฟ้าที่อยู่ใกล้สายสื่อสารที่รกรุงรัง รวมถึงการดูแลความปลอดภัยของอาคารที่มีเชื้อเพลิงติดไฟง่าย